Anders Odden

Anders Odden (født 1972) er en norsk heavy metal-gitarist, vokalist og låtskriver, født i Stavanger og oppvokst på Eidsvoll og i Råde. 

 Utøvende musiker 
Odden ble allerede som 13-åring dypt påvirket av den andre bølgen av black metal og traff ved flere anledninger den fire år eldre Øystein Aarseth – blant annet reiste han til noen av øvingene til Mayhem. Etter å ha prøvd seg med bandet Slaught startet han i 1988 death metal-bandet Cadaver sammen med Ole Bjerkebakke og ga ut norgeshistoriens første death metal-album, Hallucinating Anxiety, i 1990.   

Han var med i bandet Apoptygma Berzerk i to perioder (1992–1999 og 2003–2006) og startet doom-bandet Magenta i 1995.  

Odden har vært – og er – studio- og livegitarist for blant annet Celtic Frost (2006), Satyricon (2009–2024) og Ministry.

I 2013 dannet Odden supergruppa Order sammen med Manheim, Messiah og René Jansen. 

I 2023 dannet han duoen Mistra sammen med Benedicte Adrian. De deltok med låta «Waltz of death» på Melodi Grand Prix året etter. 

 Musikkstudio 
Odden driver eget musikkstudio; Studio Tomb. 

 Egen festival 
I 2020 og 2021, under og rett etter pandemien, arrangerte Odden Adhocfestivalen på sin egen gård i Råde. Det første året gikk festivalen over tre fortløpende helger, mens det andre året gikk den over tre dager på en og samme helg. 

 Annen karriere 
Odden har arbeidet som konsulent for musikkorganisasjonene RIO, Tono, GramArt, MIC og MFO, og har gjort en rekke bransjerelaterte foredrag. 

Han er grunnlegger av musikkbransjetreffet IMC under Inferno-festivalen. Han har også bidratt som bookingansvarlig for Råde parkfestival i åtte år. 

I 2011 ga Odden ut boka Piratliv på Juritzen forlag, om norsk musikkbransje backstage. Han har også skrevet informasjonsboka Artisthjelp (2012) for artister i startfasen av en karriere, og et gitar/bass-kompendium for AKKS (2013).

 Privatliv 
I 2019 fikk Odden en alvorlig tarmkreftdiagnose som medførte store inngrep. Han er siden kreftfri.

Odden er gift med Vilde Lockert  – vokalist i deres felles band Magenta. Sammen har de en datter.

 Diskografi 

 Order 

 2017: Lex Amentiae (Listenable Records)
 2021: The Gospel (Listenable Records)

 Cadaver 
 1990: Hallucinating Anxiety (Necrosis/Earache)
 1992: ...In Pains (Earache)
 1999: Primal – EP
 2002: Live Inferno – konsertalbum
 2004: Necrosis (Candlelight)
 2001: Discipline (Earache)

 2020: Edder & Bile (Nuclear Blast)
 2023: The Age Of The Offended (Nuclear Blast)

 Magenta 
 1997: Magenta – EP (AT&MT)
 1998: «One Mind» – single (RapaxPRod/Tatra)
 1998: Periode (RapxProd/Tatra)
 2002: «All Over» – single (Re:pop)
 2002: Little Girl Lost (Re:pop)
 2009: Art And Accidents (AT&MT)

 Band 
 Slaught (1986–1987): gitar
 Cadaver (1988–1993, 1999–): gitar, bass, vokal
 Magenta (1995–2015): gitar, bass, keyboard, vokal
 Celtic Frost (2006–2007): konsertgitarist
 Dr. Midnight & The Mercy Cult (2009–2011): gitar
 Order (2013–): gitar
 Mistra (2023–): gitar, bass, vokal

 Referanser 

 Eksterne lenker 


Kategori:Norske heavy metal-musikere
Kategori:Norske death metal-musikere
Kategori:Norske black metal-musikere
Kategori:Cadaver-medlemmer